CELEX: 32016D1183
Language: hu
Date: 2016-07-14 00:00:00
Title: A Bizottság (EU) 2016/1183 végrehajtási határozata (2016. július 14.) a szarvasmarhafélék bőrcsomósodáskór elleni sürgősségi vakcinázására irányuló, Bulgáriában végrehajtandó program jóváhagyásáról és az (EU) 2016/645 végrehajtási határozat mellékletének módosításáról (az értesítés a C(2016) 4360. számú dokumentummal történt) (EGT-vonatkozású szöveg)

20.7.2016   
            
            
               HU
            
            
               Az Európai Unió Hivatalos Lapja
            
            
               L 195/75
            
         A BIZOTTSÁG (EU) 2016/1183 VÉGREHAJTÁSI HATÁROZATA
   (2016. július 14.)
   a szarvasmarhafélék bőrcsomósodáskór elleni sürgősségi vakcinázására irányuló, Bulgáriában végrehajtandó program jóváhagyásáról és az (EU) 2016/645 végrehajtási határozat mellékletének módosításáról
   
      
         (az értesítés a C(2016) 4360. számú dokumentummal történt)
      
   
   (Csak a bolgár nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (3) és különösen annak 14. cikke (2) bekezdésére és 19. cikke (1) bekezdésének a) pontjára, (3) bekezdésének a) pontjára és (6) bekezdésére,
   tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (4) és különösen annak 4. cikke (3) bekezdésére,
   mivel:
   
               (1)
            
            
               A 92/119/EGK irányelv az egyes állatbetegségek, ideértve a bőrcsomósodáskór kitörése esetén alkalmazandó általános ellenőrző intézkedéseket határoz meg. Az említett intézkedések között szerepel a fertőzött gazdaság körül védő- és megfigyelési körzetek kialakítása, valamint a bőrcsomósodáskór kitörése esetén az egyéb ellenőrző intézkedések kiegészítéseként végzett sürgősségi vakcinázás is.
            
         
               (2)
            
            
               2016. április 12-én Bulgária arról tájékoztatta a Bizottságot, hogy felmerült a bőrcsomósodáskór megjelenésének gyanúja Voden és Csernogorovo település egy-egy szarvasmarhatartó gazdaságában; az említett települések Dél-Közép-Bulgáriában, a szomszédos országoktól körülbelül 80 km-re fekvő Haszkovo megyében találhatók, és Dimitrovgrad közigazgatási területéhez tartoznak. A bőrcsomósodáskór Haszkovo megyében történt két kezdeti kitörésének 2016. április 13-i megerősítését követően Bulgária a betegség több régióban előfordult kitörését jelentette. 2016. május 20-án Bulgária arról tájékoztatta a Bizottságot, hogy 98 esetben nyert megerősítést a betegség kitörése, ezen belül Haszkovo megyében 19, Sztara Zagora megyében 8, Plovdivban 5, Blagoevgradban 54, Kjusztendilben 6, Pernikben 1 és Szmoljan megyében 5 esetben észlelték a bőrcsomósodáskór jelenlétét.
            
         
               (3)
            
            
               Annak érdekében, hogy a bőrcsomósodáskór ne terjedjen tovább Bulgária más területeire, sem más tagállamokra és harmadik országokra, a Bizottság elfogadta az (EU) 2016/645 bizottsági végrehajtási határozatot (5). Az említett végrehajtási határozat bizonyos védintézkedéseket határoz meg a bőrcsomósodáskór Bulgáriában megerősített kitörésével kapcsolatban, és uniós szinten létrehoz egy korlátozás alá vont körzetet, amelyet a határozat mellékletében ismertet, és amely magában foglalja azt a területet, amelyen a bőrcsomósodáskór megjelenése megerősítést nyert, valamint a 92/119/EGK irányelv 10. cikkének megfelelően Bulgária által létrehozott védő- és megfigyelési körzeteket.
            
         
               (4)
            
            
               Ugyanebben az időszakban, 2016. április 6-tól2016. május 19-ig a bőrcsomósodáskór újabb kitöréseit jelentették Görögországban és Macedónia Volt Jugoszláv Köztársaságban.
            
         
               (5)
            
            
               Az Európai Élelmiszerbiztonsági Hatóság (EFSA) bőrcsomósodáskórról szóló szakvéleményének (6) megfelelően a bőrcsomósodáskór ellen csak attenuált élő vakcinák érhetők el a kereskedelmi forgalomban. A szakvélemény szerint az attenuált „Neethling” bőrcsomósodáskór-vírust tartalmazó vakcina rendkívül hatékony az elhullás megelőzése terén. Mivel a bőrcsomósodáskór elleni homológ vakcinák hatékonyabbak, mint az attenuált juhhimlő-víruson alapuló vakcinák, javasolt a használatuk, amennyiben beszerezhetők a kizárólag az Unión kívül működő vakcinagyártóktól.
            
         
               (6)
            
            
               Nem létezik olyan bőrcsomósodáskór elleni vakcina, amely rendelkezne uniós forgalombahozatali engedéllyel. A 92/119/EGK irányelv 19. cikkének megfelelő sürgősségi vakcinázást tehát csak a 2001/82/EK európai parlamenti és tanácsi irányelv (7) 8. cikkének megfelelően lehet elvégezni, amely cikk lehetővé teszi a tagállamok számára, hogy ideiglenes jelleggel engedélyezzék a forgalombahozatali engedéllyel nem rendelkező vakcinák használatát súlyos járványos állatbetegségek esetén, a bőrcsomósodáskór pedig ilyen betegség.
            
         
               (7)
            
            
               2016. április 25-én Bulgária benyújtott a Bizottsághoz egy programot a tagállam érintett területein és bizonyos szomszédos területein belüli gazdaságokban tartott szarvasmarhák bőrcsomósodáskór elleni sürgősségi vakcinázására vonatkozóan (a továbbiakban: sürgősségi vakcinázási program). A sürgősségi vakcinázási program magában foglalja az intézkedések végrehajtására vonatkozó határozattal kapcsolatos információkat, a vakcinázási zóna földrajzi és közigazgatási meghatározását, az érintett gazdaságok és a vakcinázandó állatok számát, valamint a vakcinázás befejezésének tervezett idejét. 2016. május 20-án Bulgária tájékoztatta a Bizottságot arról a szándékáról, hogy a sürgősségi vakcinázási programot az ország teljes területére kiterjessze. Ez szükségessé teszi az (EU) 2016/645 végrehajtási határozat mellékletében leírt, korlátozás alá vont körzet kibővítését. Az (EU) 2016/645 végrehajtási határozat mellékletét ezért ennek megfelelően módosítani kell.
            
         
               (8)
            
            
               Bulgária a 92/119/EGK irányelv 19. cikke (6) bekezdésének megfelelően 2016. április 28-án tájékoztatta a Bizottságot arról, hogy a Bizottság által a 2015. december 18-i bizottsági végrehajtási határozattal (8) létrehozott vakcinabankból beszerezte a szükséges számú dózist a bőrcsomósodáskór elleni homológ vakcinából, és arról, hogy megkezdi sürgősségi vakcinázási programnak megfelelő sürgősségi vakcinázást a bőrcsomósodáskór megerősített kitörési helyszíneinek 20 km-es körzetében.
            
         
               (9)
            
            
               Meg kell határozni azokat a feltételeket, amelyek mellett Bulgária sürgősségi vakcinázást végezhet. A bőrcsomósodáskór gyors bulgáriai terjedése kockázatot jelent Bulgária területének egyéb részei és a szomszédos országok számára. Ezért e határozat céljai közt szerepel az is, hogy megerősítse a Bulgáriában alkalmazott járványvédelmi intézkedéseket azzal, hogy korlátozza a három hónaposnál idősebb vakcinázatlan szarvasmarhaféléknek a korlátozás alá vont körzeten belüli más gazdaságokba való szállítását. Ez az életkorra vonatkozó korlátozás lehetővé teszi, hogy szükség esetén a fiatal borjakat további nevelés céljából átszállítsák más gazdaságokba a születésük utáni azon időszakban, amikor még nem immunizálhatók hatékonyan. Ugyanakkor lehetővé kell tenni a vakcinázatlan szarvasmarhaféléknek a korlátozás alá vont körzetben található vágóhídra történő közvetlen szállítását is.
            
         
               (10)
            
            
               Az a terület, ahol bőrcsomósodáskór elleni vakcinázást kell végezni, lefedheti az (EU) 2016/645 végrehajtási határozat fogalommeghatározása szerinti korlátozás alá vont körzetnek az említett határozat mellékletében meghatározott teljes területét.
            
         
               (11)
            
            
               A sürgősségi vakcinázás első körét a lehető leghamarabb, de legkésőbb 2016. június 30-ig el kell végezni. Ha más területeken további kitöréseket észlelnének, akkor az érintett területeken a bőrcsomósodáskór adott területen belüli kitörésének megerősítésétől számított két hónapon belül el kell végezni a vakcinázást, amennyiben a vakcinák rendelkezésre állnak.
            
         
               (12)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   (1)   A Bulgária által a 92/119/EGK irányelv 4., 5. és 10. cikkének megfelelően meghozott intézkedéseken túl Bulgária a II. mellékletben meghatározott feltételek mellett elvégezheti az I. mellékletben meghatározott területen található gazdaságokban tartott szarvasmarhafélék bőrcsomósodáskór elleni sürgősségi vakcinázását.
   (2)   A Bizottság jóváhagyja a Bulgária által 2016. május 20-án a Bizottság részére benyújtott, az I. mellékletben meghatározott területen található gazdaságokban tartott szarvasmarhafélék bőrcsomósodáskór elleni sürgősségi vakcinázására vonatkozó programot.
   (3)   A bőrcsomósodáskór ellen vakcinázott szarvasmarhafélék semmilyen módon nem szállíthatók más tagállamokba.
   (4)   A bőrcsomósodáskór ellen nem vakcinázott, 6 hónaposnál fiatalabb, de bőrcsomósodáskór ellen vakcinázott anyaállattól származó szarvasmarhafélék semmilyen módon nem szállíthatók más tagállamokba.
   2. cikk
   Bulgária megteszi az e határozatnak való megfelelés érdekében szükséges intézkedéseket, és a 92/119/EGK irányelv 19. cikke (5) bekezdésének megfelelően tájékoztatja a Bizottságot és a tagállamokat.
   3. cikk
   Az (EU) 2016/645 végrehajtási határozat mellékletének helyébe az e határozat III. mellékletében található szöveg lép.
   4. cikk
   Ennek a határozatnak a Bolgár Köztársaság a címzettje.
   
      Kelt Brüsszelben, 2016. július 14-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  HL L 62., 1993.3.15., 69. o.
   
   
      (4)  HL L 18., 2003.1.23., 11. o.
   
   
      (5)  A Bizottság 2016. április 22-i (EU) 2016/645 végrehajtási határozata a bőrcsomósodáskór bulgáriai előfordulásával összefüggő egyes védintézkedésekről (HL L 108., 2016.4.23., 61. o.).
   
      (6)  Scientific Opinion on lumpy skin disease – EFSA Panel on Animal Health and Welfare (AHAW) (Az Európai Élelmiszerbiztonsági Hatóság állat-egészségügyi és állatjóléti testületének a bőrcsomósodáskórról szóló szakvéleménye), EFSA Journal 2015;13(1):3986.
   
      (7)  Az Európai Parlament és a Tanács 2001. november 6-i 2001/82/EK irányelve az állatgyógyászati készítmények közösségi kódexéről (HL L 311., 2001.11.28., 1. o.).
   
      (8)  A Bizottság 2015. december 18-i végrehajtási határozata a bőrcsomósodáskór ellen 2015-ben Görögországban végrehajtott sürgősségi intézkedésekhez nyújtott uniós pénzügyi hozzájárulásra vonatkozó finanszírozási döntés elfogadásáról és a bőrcsomósodáskór elleni vakcinák készletének létrehozásáról (C(2015) 9573 final).
   
      I. MELLÉKLET
      
         Bulgária:
      
      Bulgária következő megyéi:
      
                  —
               
               
                  Bulgária teljes területe.
               
            
   
      II. MELLÉKLET
      
         A bőrcsomósodáskór elleni védekezés és e betegség felszámolása során a 92/119/EGK irányelv 19. cikkét alkalmazva végrehajtott sürgősségi vakcinázásra vonatkozó feltételek
      
      
                  1.
               
               
                  Annak a földrajzi területnek a kiterjedése, ahol a sürgősségi vakcinázás alkalmazandó
               
               
                  A vakcinázási körzetnek Bulgária e határozat I. mellékletében meghatározott megyéin belül kell lennie.
                  A vakcinázási körzetben alkalmazandó korlátozások az e határozatban és az (EU) 2016/645 végrehajtási határozatban előírt korlátozások, a 92/119/EGK irányelv 10. cikkében foglalt korlátozások mellett.
               
            
                  2.
               
               
                  A vakcinázandó állatok faja és életkora
               
               
                  A vakcinázás 3. pontban említett első körében valamennyi, az (EU) 2016/645 végrehajtási határozat 2. cikkének a) pontjában meghatározott szarvasmarhafélét vakcinázni kell azok nemétől, életkorától és gesztációs vagy produktív státusától függetlenül.
                  A vakcinázott szarvasmarhaféléktől származó utódokat a gyártó utasításainak megfelelően kell vakcinázni, amikor 4 hónaposak vagy idősebbek.
               
            
                  3.
               
               
                  A vakcinázási kampány időtartama
               
               
                  A vakcinázás első körét az érintett területeken 2016. június 30-ig be kell fejezni.
                  Az I. mellékletben meghatározott terület minden fennmaradó megyéjében a lehető leghamarabb, de legkésőbb az adott területen belüli első kitörés megerősítésétől számított két hónapon belül be kell fejezni a vakcinázás első körét.
               
            
                  4.
               
               
                  Az állatokra és a belőlük származó termékekre vonatkozó különös moratórium
               
               
                  Az (EU) 2016/645 végrehajtási határozatban meghatározott korlátozás alá vont körzetben érvényben lévő minden más intézkedéstől függetlenül a 90 naposnál idősebb szarvasmarhafélék nem szállíthatók át más gazdaságba, kivéve, ha a szállítás időpontja előtt legalább 28 nappal vakcinázták és rendszeresen újravakcinázták őket.
                  A vakcinázás időpontjától számított 28 napos időszak elteltével a vakcinázott szarvasmarhafélék szállítására és a vakcinázott szarvasmarhafélékből származó termékek forgalomba hozatalára vonatkozóan az (EU) 2016/645 végrehajtási határozatban megállapított intézkedések alkalmazandók, a 92/119/EGK irányelv 10. cikkében foglaltak mellett.
                  A nem vakcinázott szarvasmarhafélék elszállíthatók azonnali levágásra valamely, a korlátozás alá vont körzetben található vágóhídra. Ha nem kényszervágásról van szó, akkor az állományban végzett vakcinázást követően hét napos várakozási időnek kell eltelnie, mielőtt vakcinázatlan szarvasmarhaféléket küldenek vágásra egy olyan gazdaságból, amelyben vakcinázást végeztek.
                  Az ellés előtt legalább 28 nappal vakcinázott anyaállatoktól származó és azok kolosztrumával táplált, hat hónaposnál fiatalabb vakcinázatlan állatok átszállíthatók a korlátozás alá vont körzeten belüli más gazdaságba.
               
            
                  5.
               
               
                  A vakcinázott állatok különleges nyilvántartásba vétele
               
               
                  A helyi illetékes hatóságnak valamennyi vakcinázott szarvasmarhaféle esetében be kell vezetnie a vakcinázás adatait az erre szolgáló online adatbázisba, amely összeköttetésben áll az 1760/2000/EK európai parlamenti és tanácsi rendeletnek (1) megfelelően létrehozott központi adatbázissal. A nyilvántartásnak biztosítania kell, hogy összekapcsolható legyen a vakcinázott anyaállat a tőle származó utódokkal.
               
            
                  6.
               
               
                  A sürgősségi vakcinázással kapcsolatos egyéb kérdések
               
            
                  6.1.
               
               
                  A vakcinázási körzet körüli bulgáriai megfigyelési terület
               
               
                  Az 1. pontban említett vakcinázási körzet körül egy legalább 10 km-es megfigyelési területet kell kialakítani, amelyben fokozott megfigyelést kell végezni, és amelyben az illetékes hatóságnak ellenőrzéseket kell végeznie a szarvasmarhafélék szállítására vonatkozóan.
                  A vakcinázási körzet körüli megfigyelési területen található gazdaságokban tartott, bőrcsomósodáskór ellen nem vakcinázott szarvasmarhafélék addig nem hagyhatják el azt a gazdaságot, ahol tartják őket, amíg el nem telik egy legalább hétnapos várakozási időszak azt követően, hogy a vakcinázási körzetben található, 10 km-nél közelebb lévő gazdaságokban befejeződött a vakcinázás.
               
            
                  6.2.
               
               
                  A 92/119/EGK irányelv 10. cikkének és az (EU) 2016/645 végrehajtási határozatnak megfelelően létrehozott körzetekben alkalmazott intézkedések fenntartásának időszaka
               
               
                  A vakcinázási körzetben alkalmazott intézkedések addig maradnak hatályban, ameddig azokat a 92/119/EGK irányelv 19. cikke (6) bekezdésének megfelelően meg nem szüntetik.
               
            
                  6.3.
               
               
                  A vakcinázási kampány végrehajtása
               
               
                  A vakcinázást az illetékes hatóság tisztviselőjének vagy egy, az illetékes hatóság által kinevezett és annak felügyelete alatt eljáró magánállatorvosnak kell elvégeznie.
                  A vakcinázás szempontjából elsőbbséget kell biztosítani a védő- és megfigyelési körzeteken belüli gazdaságokban és a bőrcsomósodáskórtól mentes más tagállamokkal és bulgáriai megyékkel határos területeken található gazdaságokban tartott szarvasmarhaféléknek.
                  Meg kell tenni a vírus esetleges terjedésének elkerüléséhez szükséges intézkedéseket. A vakcinából fennmaradó mennyiséget vissza kell küldeni a vakcinaelosztó állomásra, a vakcinázott szarvasmarhafélék számát és a felhasznált adagokat tartalmazó jegyzőkönyvvel együtt.
               
            
                  6.4.
               
               
                  Az alkalmazandó vakcina
               
               
                  Bőrcsomósodáskór (Neethling törzs) elleni homológ élő attenuált vírusvakcina, „Lumpy Skin Disease Vaccine For Cattle”, Onderstepoort Biological Products, Dél-Afrika.
                  Alternatíva: bőrcsomósodáskór (SIS típus) elleni élő attenuált vírusvakcina, „Lumpyvax”, MSD Animal Health, Intervet, Dél-Afrika.
                  A vakcinát a gyártó utasításainak és a 2001/82/EK irányelv 8. cikkének megfelelően kell használni, a használatért a központi illetékes hatóságok felelősek.
               
            
                  6.5.
               
               
                  Az elért haladásról szóló jelentés és a végső jelentés
               
               
                  A 92/119/EGK irányelv 19. cikke (5) bekezdésének megfelelően a sürgősségi vakcinázási program végrehajtására vonatkozóan jelentést kell benyújtani a Bizottság és a tagállamok részére az elért haladásról.
                  Az e melléklet 6.1. és 6.2. pontjában említett korlátozások megszüntetése előtt a 92/119/EGK irányelv 19. cikke (5) bekezdésének megfelelően a sürgősségi vakcinázási program megvalósítására vonatkozó részletes jelentést kell benyújtani a Bizottság és a tagállamok részére.
               
            
         (1)  Az Európai Parlament és a Tanács 2000. július 17-i 1760/2000/EK rendelete a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről (HL L 204., 2000.8.11., 1. o.).
   
   
      III. MELLÉKLET
      Az (EU) 2016/645 végrehajtási határozat mellékletének helyébe a következő szöveg lép:
      
         
            „MELLÉKLET
            
               Bulgária:
            
            Bulgária következő megyéi:
            
                        —
                     
                     
                        Bulgária teljes területe”.